Met 'n knippie sout : Pitkos vir die fynproewer: December 2012
'n Oorsig oor ons Suid Afrikaanse geskiedenis tot die slag van Spioenkop
Alhoewel ek hier in die verte bly, lê my land van herkoms se geskiedenis my steeds naby aan die hart - dit het my gemaak wat ek is en wie ek is. Ek lees op die oomblik 'n boek van Thomas Pakenham oor die Anglo Boereoorlog (ISBN: 1868420744). Wat vir my so fassinerend is, is die groot hoeveelheid hoë kwalitiet fotos wat daarin is wat die mense van daardie tyd tuisbring aan mens).
Toe kom ek af op die volgende paar uitstekende vertellings van die geskiedkundige verteller. Raymond Heron.
Hy gee in 'n kort paar videos vir mens so 'n goeie oorsig van ons hele geskiedenis van Jan Van Riebeeck af tot by die slag van Spioenkop waar die Boere teen die Britte geveg het.
Battle of Spionkop: Webisode 1: Narrated by Raymond Heron
Battle of Spionkop: Webisode 2: Narrated by Raymond Heron
Battle of Spionkop: Webisode 3: Narrated by Raymond Heron
Battle of Spionkop: Webisode 4: Narrated by Raymond Heron
Battle of Spionkop: Webisode 5: Narrated by Raymond Heron
Battle of Spionkop: Webisode 6: Narrated by Raymond Heron
Battle of Spionkop: Webisode 7: Narrated by Raymond Heron
Battle of Spionkop: Webisode 8: Narrated by Raymond Heron
Battle of Spionkop: Webisode 9: Narrated by Raymond Heron
Raymond Heron gives a gripping account of the perils of war and draws you into the narrative. He really knows his subject matter and brings the year 1900 to life as if one's present to experience it.
Daar is ook nou 'n permanente skakel aan die regterkant van my blog na 'n permanente bladsy waar ek al die interessante inligting oor ons ryke Suid Afrikaanse geskiedenis gaan plaas.
Ek hoop julle vind dit insiggewend
Groete van die Boertjie in die verte
Deur Aus Swerwer op Friday, December 14, 2012 0 boodskappe (Los 'n boodskap deur hier te kliek) Skakels na hierdie artikel
Deur Heinrich Ferreira op Wednesday, December 12, 2012 0 boodskappe (Los 'n boodskap deur hier te kliek) Skakels na hierdie artikel
(Skakel na hierdie inskrywing op die blog)
Wat as ek vir jou sou vertel dat hier in ons geweste is 'n skaatsbaan so groot soos 'n stad. Om die waarheid te sê...net so groot soos jy dit wil hê. Alhoewel daar ook ysskaats bane hier in Sydney is, is hierdie 'n rolskaatsbaan. Amper soos mens by Margate altyd gekry het, maar net 'n buitelug een - 'n massiewe groot skaatsbaan onder die sterrehemel.
Met die warm someraande wat nou naderkruip is dit 'n ideale geleentheid om vir jou 'n paar rollemskaatse aan te skaf en bietjie oefening te kom kry hier in Sydney, want elke Woensdagaand in die hartjie van die middestad hier in Sydney neem enigiets van 10 to 100 bittereinder skaatsers die stad op horings op hul skaatse. Die groep bestaan al 20 jaar en skaats elke Woensdagaand verskillende roetes deur die stad. Hul ouderdomme wissel van die twintigs tot in die sestigs, en daar is mense van allerlei beroepe en lande. Die skaatsers begin so 9 uur in die aand saamdrom op die trappe van die "Land Titles Offices" aan die regterkantste boonste hoek van Hyde Park.
Die Sydney Bladers se offisiële webtuiste is by www.sydneybladers.com waar julle meer inligting kan kry.
Julle kan die groep wat reeds meer as 600 lede het se Facebook bladsy gaan besoek by hierdie skakel.
Hierdie jaar se "Chrissie skate" fotos is by hierdie skakel.
Die volgende fotos het iemand Woensdag geneem. Dit was die jaarlikse skaats aand met 'n Kersfees tema, wat gewoonlik so aan die begin van Desember plaasvind. Dit is amper soos 'n stapklub, maar net op rolskaatse. Ek het Woensdagaand saam met hulle gaan skaats en hulle het my dadelik welkom laat voel. Dit het gevoel of ek 'n nuwe speelding ontdek het, want dit was die eerste keer wat ek Sydney stad op hierdie manier in die aand leer ken het. Watter beter manier om 'n stad se hoekies en draaie te leer ken as om dit saam met 'n klomp mense wat jonk van gees is te doen.
Kyk of julle die "Rustige Swerwer" rollerblader met sy Madiba hemp aan tussen die mense in die volgende fotos kan vind....
Omdat die eerste Woensdagaand van elke maand spesiaal ingestel is om mense uit te nooi wat nog nooit in die aande in Sydney geskaats het nie, word daar dan altyd 'n vasgestelde roete geskaats. (Maar die laaste Woensdag is Mission Skate aand waar daar tot 25 kilometer so ver as die lughawe geskaats word). Ons begin naby Hyde Park en die groep skaats dan deur die park se plaveisel verby die fonteine in Hyde Park. Daar word op die sypaadjies en arkades langs die strate geskaats al langs Pitt street tot by Martin Place waar daar op die oomblik 'n tamaai kersfeesboom opgerig is. Hier is daar toe eers fotos geneem vir die vale om hierdie groot jaarlikse gebeurtenis te onthou. Vandaar het ons met George street se sypaadjies langs geskaats tot by Circular Quay en die Sydney Operahuis. Wie kan sê dat hulle al om die Operahuis geskaats het op rollemskaatse? Dit was heerlike oopgetrekte weer vir 'n skaats in die stad. Daar was 'n groot plesierskip by die internasionale passasiers-terminaal vasgemeer en ons het verby dit geskaats deur "The Rocks" in die rigting van die Hawebrug. Dis ongelooflik hoe baie gladde skaatsplekke daar hier is. Onder die Hawe Brug is daar eers weer fotos geneem. Op die video wat ek julle nog later sal wys sal julle moontlik die honderde vlermuise of "flying foxes" sien wat in die aande bo teen die hawebrug swerm.
Hierna is ons om die "Wharf"s by Dawes Point waar daar fantastiese rolskaatsplekke is soos julle kan sien op hierdie satelliet fotos. Hierna het ons koers gekies Darling Hawe toe waar daar heerlike fietspaaie is vir rollerblading en toe is ons terug deur die stad verby die Sydney tower tot by Hyde Park. Ons het seker eers so 22h00 begin skaats omdat ons vir almal gewag het, maar die plan is om 21h00 te begin skaats omdat die strate dan nie meer so baie motors in het nie (alhoewel ons nie juis op die strate skaats nie maar op die fietspaaie). Ons was seker weer so 23h50 terug by die beginpunt.
Hier is 'n Google Kaart van die roete wat ons geskaats het:
Kyk na Sydney Bladers Chrissy Skate 05/12/2012 9:45pm op 'n groter kaart
Die totale afstand was: 11.81 km
Total tyd: 1:56:15
Gemiddelde skaats spoed: 8.14 km/h
Maksimum spoed: 35.26 km/h
Gemiddelde pas: 7.37 min/km
Maksimum hoogte: 92 m
Minimum hoogte: 12 m
Hoogte geklim: 358 m
Opgeneem: 05/12/2012 9:45pm
Hieronder is die hoogte profiel vir die wat belangstel.
Dit is heerlike oefening om die minste te sê - en mens ontmoet soveel nuwe mense. Daar was mense van Brasilie, Tjeggo Slowakye, Amerika, Portugal en vele meer. Die feit dat mens 'n Suid Afrikaanse aksent het veroorsaak natuurlik ook baie belangstelling.
Ek het hier en daar video geneem, maar verskoon tog asseblief die kwaliteit, want my kamera se sluiterspoed is nie so vinnig in die aande nie en dit maak dat die video sulke liggie strepe maak wanneer jy vinnig op jou rollerblades beweeg en daar is nie regtig 'n manier om te kompenseer daarvoor nie.
Hier is die skakel na die video op YouTube. Dit is sowat 15 minute lank en begin in Martin Place, wys hoe ons langs George street af skaats tot by Circular Quay. Julle sal rondom en onder die Operahuis sien, dan langs die Rocks waar die plesierboot gestaan het, onder die Sydney Hawebrug deur, enn al die pad tot by Darling Hawe, vanwaar ons terug is na Hyde Park.
Deur Aus Swerwer op Sunday, December 09, 2012 1 boodskappe (Los 'n boodskap deur hier te kliek) Skakels na hierdie artikel
'n Oomblik in tyd kan soms die hele verloop van jou geskiedenis verander
Woensdag 5 Desember 2012 was 'n besondere mylpaal in ons lewens. Ons kom nou al 'n vêr pad sedert on die eerste keer op die Australiese kontinent voet aan wal gesit het. Hierdie besondere mylpaal waarvan ek praat is natuurlik die Australiese Burgerskap Toets wat ons Woensdagmiddag in Parramatta by die "Australian Department of Immigration and Citizenship" (DIAC) geskryf het.
Hoe belangrik is drie maande in 'n leeftyd? Dit was net sowat 0.7 % (bietjie meer as 'n halwe persent) van ons lewens, maar dit het verrykende gevolge vir ons toekoms asook ons hele nageslag ingehou... Want binne drie maande vandat ek daardie Januarie in 2007 my CV vir 'n maatskappy hier in Sydney gestuur het, was ons pens en pootjies in 'n nuwe land. Ha ha, my vrou sê mos ek oordryf altyd so 'n bietjie, maar neem dit maar met 'n knippie sout.
Nooit eens gedroom van oorsee gaan vakansie hou op daardie stadium nie, my hele lewe in Pretoria grootgeword en gewoon, maar binne 'n tyd van drie maande was ons hier in Sydney. Van die aangesig van die aarde af verdwyn...dis seker wat die inkomstediens in Pretoria dink wat met ons gebeur het, want ons het met 'n enkelkaartjie hiernatoe gevlieg en een van die dae word ons hier burgers. Wat eens net 'n plan was, word nou 'n werklikheid.
Net soos baie immigrante in vorige eeue Amerika, Australië en regoor die wêreld in die nastrewe van geluk en 'n beter toekoms aan wal gegaan het, net so word ons een van die dae trotse burgers van hierdie land.
Burgerskap is nie 'n kleinigheid nie. Mens gaan bly en werk nie sommer net goedsmoeds in 'n ander land nie. 'n Mens kan nie eens landsgrense oorsteek soos jy wil nie. Miljoene mense smag elke dag om te kan ontsnap uit hul omstandighede, maar helaas kan hulle nie net vlug uit hul omstandighede nie, en word soos ingehoktes gevange gehou in sommige lande.
Dit is 'n groot voorreg om 'n nuwe land se burger te kan word. Dit is nou nie juis maklik om tot op die' punt te kan kom nie, maar waar daar 'n wil is is daar 'n weg.
Selfs in Paulus se tyd was dit as 'n baie groot voorreg beskou om 'n Romeinse Burger genoem te kan word. Dit is 'n feit wat op 'n keer selfs Paulus se lewe gered het:
Daarop antwoord Paulus hom: "Ek is 'n Jood van Tarsus in Silisië, 'n burger van 'n belangrike stad. Laat my asseblief toe om die volk toe te spreek."
Die soldate wat vir Paulus moes gesel, het hom dadelik losgemaak, en selfs die kommandant het bang geword toe hy besef dat Paulus 'n Romeinse burger is en dat hy hom laat boei het.
Hulle het hom alreeds vir die geseling vasgebind gehad toe Paulus vir die kaptein wat daarby staan, vra: "Mag julle 'n Romeinse burger gesel, en boonop nog sonder verhoor?"
Toe die kaptein dit hoor, gaan hy na die kommandant toe en sê: "Wat gaan u doen? Hierdie man is 'n Romeinse burger."
Die kommandant gaan vra toe vir Paulus: "Sê vir my, is jy 'n Romeinse burger?" "Ja," antwoord Paulus.
Toe sê die kommandant: "Ek het 'n groot som geld betaal om die burgerreg te verkry." En Paulus sê: "Maar ek het dit deur geboorte gekry."
Watter groter voorreg het ons nie as dit nie:
Mens gaan deur baie emosies en het vele ervarings langs die pad, maar uiteindelik as jy terugkyk kan jy sien alles was sover die moeite werd.
Die hoof aktiwiteit by die afspraak wat mens by die departement het is natuulik nie die toets nie, maar eerder die nagaan van al jou verskeie ID dokumente om jou sodiende op die Australiese Departement van Binnelandse sake se rekords oor te plaas as 'n WARE BURGER van die nuwe land. Daar word na geboortesertifikate, huweliksertifikate, paspoorte, bestuurderslisensies, Medicare kaarte en bewyse van verblyf gekyk om te verifieer dat jy wel aan al die vereistes voldoen en jy nie op een of ander manier die VISA proses omseil het en nou sommer kortpad wil kies na Burgerskap nie.
Daar word ook 'n verdere soektog deur die Federale Polisie gedoen om te verseker dat jy nie in die laaste paar jaar 'n kriminele rekord opgebou het nie. Indien mens dalk meer as 365 dae in die buiteland was (gelukkig nie op my van toepassing nie), dan moet daar ook 'n oorsese kriminele rekord soektog gedoen word.
Ek het nie heeltemal geweet wat om te verwag in die toets nie, behalwe vir die feit dat al die 20 "monkeypuzzle" vrae in dietoets sou kom uit die PDF dokument wat ek reeds vooraf deurgelees het en ook vanuit die videos oor Burgerskap wat op Youtube beskikbaar is.
Dit alles handel oor jou regte en voorregte as 'n nuwe Australiese burger asook hoe die Australiese regeringstelsel werk.
Aan die hand van die volgende belofte wat mens by 'n burgerskap seremonie gaan aflê...
word daar aan jou verduidelik wat dit beteken:
- Wie is Australië se mense
- Watter demokratiese beginsels dit is wat ek ook in glo
- Watter regte en vryhede die fondament vorm van die leefstyl hier in Australië
- Watter wette die land se vryheid op berus
Mens kry 45 minute om die toets te voltooi. Ek stres gewoonlik oor enige toets. Dit kom seker van skooldae af, maar ek het verniet gestres, want die toets was toe glad nie so moeilik nie en ek het dit met rasse skrede geslaag...iets wat julle ook sou kon doen.
Ek dink dit het nie eens 5 minute geneem nie. Nou gaan ons laat weet word wanneer ons na Baulkham Hills Stadsraad toe moet gaan vir die Offsiele seremonie waar die belofte afgeleê gaan word.
Ten minste "pledge" ek nie my "allegiance" aan 'n koning of koningin nie, maar aan die Australiese mense wat so deel geword het van my lewe oor die laaste amper 6 jaar: die mense wat ek elke dag groet op die bus, die mense by my kinders se skool, die mense wat saam met my by die werk is en saam skouer aan die wiel sit elke dag...al die mense wat saam met my glo aan 'n vrye, veilige en gelukkige toekoms vir ons en ons kinders.
'n Land waar meer as 1 uit elke 4 mense net soos ek van êrens oor die see af gekom het om hier 'n nuwe plekkie in die son vir onsself uit te kerf.
Net soos mens net "anders voel" wanneer jy uiteindelik jou permanente VISA gekry het om vir altyd hier te kan bly en jou hele toekoms nie in die hande van iemand anders lê nie, net so, voel mens effens meer tuis wanneer jy deur die formaliteite is en jy weet: jy is nou oor die perd se rug, die koeël is nou deur die kerk - jy is nou so Aussie soos Jan Rap en sy Maat.
Die voorregte wat ons nou bykry is die volgende:
- Ons kan nou ons stemreg uitoefen in verkiesings
- Ons kan (indien ons sou wou) in die Australiese Weermag, Lugmag of vloot gaan werk of by staatsdepartemente soos Medicare, Centrelink of die inkomstediens.
- Ons kan staan as kandidate om verkies te word vir die parlement
- Ons kan 'n Aussie Paspoort kry en het nie meer papierwerk nodig (soos 'n resident return visa) as ons buite die land wil reis nie
- Ons kan ons kinders wat oorsee gebore is as "True Blue" Aussie burgers registreer met dieselfde regte as die wat hier gebore is.
- Ons kan op Australiese ambassades se knoppie druk vir hulp oorsee
- Ons kinders kan met baie goedkoop lenings vanaf die regering by universiteite gaan studeer en eers begin terugbetaal as hulle meer as 'n sekere hoeveelheid verdien in hul werk
Ons kry ook verantwoordelikhede by:
- Ons moet die wet gehoorsaam (en niemand wat burgerskap het kan op "diplomatic indemnity" aanspraak maak omdat hy van 'n ander land is nie)
- Ons moetr registreer in verkiesings
- Ons MOET stem in verkiesings of 'n boete betaal
- Ons moet Australië verdedig as daar 'n oorlog sou uitbreek
- Ons moet op 'n jurie dien in 'n hofsaak as ons opgeroep word daartoe
Deur Aus Swerwer op Saturday, December 08, 2012 2 boodskappe (Los 'n boodskap deur hier te kliek) Skakels na hierdie artikel